《舟中次杨郎中君谦韵》
明代·乔宇

闻说江南唱子规，北人初听不胜思。
只看世路长为别，不道仙舟尚有期。
渔浦杳闻烟外笛，酒家遥认月中旗。
郎官白雪难为诵，欲和空惭《下里》词。

作者简介：（1457—1524）山西乐平人，字希大，号白岩。杨一清弟子，后又从李东阳游。成化二十年进士。授礼部主事。正德时官南京兵部尚书。朱宸濠叛，宇守备甚严。帝至南京，江彬矫旨求索，宇辄裁抑之。嘉靖初为吏部尚书，起用被权幸黜逐诸臣，气象一新。旋以争“大礼议”忤帝意，又反对召用席书、张璁、桂萼等触帝怒，乃乞休。旋被夺官。隆庆初追复官爵，谥庄简。有《乔庄简公集》。